18 गांवों के सरकारी स्कूलों के बच्चे बस में लेंगे कंप्यूटर शिक्षा
तिजाराक्षेत्र के 18 गांवों के सरकारी स्कूलों के बच्चों को अब कंप्यूटर शिक्षा डिजिटल बस द्वारा दी जाएगी। बस स्कूलों पर पहुंचेगी और बच्चों को बस में बैठाकर कंप्यूटर की शिक्षा दी जाएगी। यह सुविधा एसआरएफ लिमिटेड ने शुरू की है, जिसका सोमवार को जिला कलेक्टर मुक्तानंद अग्रवाल ने उद्घाटन किया।
पहले दिन गांव मटीला के निकट कई स्कूलों के बच्चों को लाकर बस में कंप्यूटर शिक्षा दी गई। अब बस कंपनी के आसपास के गांवों में स्थित स्कूलों पर पहुंच कर बच्चों को सुविधा देगी। एसआरएफ द्वारा संचालित एनजीओ एसआरएफ फाउंडेशन ने कंप्यूटर निर्माता कंपनी एचपी के संयुक्त तत्वावधान में यह बस ‘वर्ल्ड ऑन व्हील्स’ तैयार कराई है। इस पर 45 लाख रुपए खर्च किए गए हैं। उद्घाटन अवसर पर कलेक्टर ने बस में लगे कंम्प्यूटर एवं इंटरनेट तकनीकी की जानकारी ली। एसआरएफ फाउंडेशन के कार्य देशभर में अनेक राज्यों मे चल रहे हैं मगर इस प्रकार की पहली बस का उद्घाटन भिवाड़ी में किया गया है।
क्याहै वर्ल्ड ऑन व्हील्स : डिजिटलमोबाइल बस ‘वर्ल्ड ऑन व्हील्स’ में 20 कंप्यूटर एक बड़ी एलईडी लगाई गई है। बस की छत पर सोलर पैनल लगाए गए हैं, जिससे पूर्णतया एसी बस को हर समय बिजली आपूर्ति मिलती रहेगी। सोलर पैनल के अलावा बस में बिजली के लिए जनरेटर सीधे बिजली सप्लाई की सुविधा भी है। बस में वाईफाई की भी सुविधा की गई है।
कैसेहोगा बस का उपयोग : राजकीयविद्यालयों के बच्चों को कंप्यूटर शिक्षा, सूचना प्रौद्योगिकी की जानकारी बस में उपलब्ध कराई जाएगी। इसके लिए एचपी कंपनी से तीन वर्ष का करार किया गया है। बस बारी बारी से तय राजकीय विद्यालय में जाएगी। यहां कक्षा के अनुरूप पाठ्यक्रम की शिक्षा दी जाएगी। विद्यालय समय के बाद गांव की चौपाल या अन्य तय स्थान पर बस रुकेगी तथा अटल सेवा केंद्र ई-मित्र की तरह ग्रामीणों को सेवा देगी। यहां ग्रामीण आधार कार्ड, भामाशाह कार्ड आदि कार्य करा सकेंगे।
मोबाइल कंप्यूटर स्कूल के उद्घाटन अवसर पर जिला कलेक्टर ने कहा कि कंपनी द्वारा सीएसआर के तहत तैयार इस प्रोजेक्ट से अन्य उद्योग भी प्रेरणा लें, ताकि जिले में इस प्रकार की और बसों का संचालन हो सके। इससे कंप्यूटर शिक्षा का प्रचार-प्रसार होगा। भविष्य कंप्यूटर शिक्षा पर आधारित सूचना प्रौद्योगिकी का ही है। सीएसआर गतिविधियों में अलवर जिला राज्य मे प्रथम रहा है। इस अवसर पर नगर विकास न्यास सचिव एमएल योगी ने कहा कि उद्योगों को खेलों की तरफ भी ध्यान देना चाहिए। कंपनी अपने प्रयासों से यहां एक स्टेडियम बनाए तथा खेलों के विकास के लिए कोच रख कर क्षेत्र में नए खिलाड़ी तैयार करे। इस अवसर पर जिला उद्योग केंद्र के महाप्रबंधक एससी मथुरिया, कंपनी के अवधेश गंगवार, सीनियर वीपी एचआर डॉ. राजवीर सिंह, एसआरएफ फाउंडेशन के निदेशक सुरेश रेड्डी, सुरेंद्र खंडेलवाल, एचपी के प्रतिनिधि मनीश अरोड़ा, शांतनु चतुर्वेदी आदि मौजूद थे।
भिवाड़ी. बस में सूचना प्रौद्योगिकी की जानकारी लेते जिला कलेक्टर मुक्तानंद अग्रवाल।
hin_Deva hin_Deva hin_Deva hin_Deva hin_Deva hin_Deva awa_Deva